**Školský časopis Komenského kamarát oslavuje 20 rokov od vydania prvého čísla.**

**Presne pred 20 rokmi (v roku 1998) vznikol náš školský časopis Komenského kamarát. Svetlo sveta uzrel pri príležitosti 35. výročia založenia školy a hlavným iniciátorom jeho vzniku bol vtedajší riaditeľ Mgr. Alexander Franko. Priblížme si stručne (na základe údajov a faktov z desiatok výtlačkov časopisu) okolnosti, ktoré Komenského kamaráta sprevádzali od jeho zrodu až po súčasnosť.**

Dvadsať rokov Komenského kamaráta. Nie je veľa školských časopisov, ktoré sa môžu pýšiť takým okrúhlym výročím. Na jeho začiatkoch stáli zanietení učitelia, ktorí pasovali svojich šikovných a tvorivých žiakov do úlohy školských redaktorov, aby im umožnili „pričuchnúť k novinárčeniu“.

Prvé číslo časopisu bolo vydané na Vianoce v roku 1998. Odvtedy sa vydáva nepretržite už 20 rokov. Mgr. A. Franko, bývalý riaditeľ a iniciátor vzniku časopisu, bol už v tej dobe presvedčený o tom, že škola potrebuje svoju „značku“, ktorá bude jedinečná, moderná a veľmi rýchlo si získa široký okruh priaznivcov a podporovateľov. Táto vízia sa naplnila. Dôkazom je skutočnosť, že časopis nezanikol a vychádza pravidelne doteraz.

Prvým šéfredaktorom časopisu bol Mgr. Jozef Jalč. Viedol a usmerňoval redakčnú radu, v ktorej pracovali K. Beňová, T. Krydlová, I. Vojtková, T. Cepková, M. Kandričáková a J. Kačúrová. Dnes sú to dospelí ľudia, ktorí si u ž založili rodiny a vychovávajú svoje deti. Pri začiatkoch časopisu však stáli aj ďalší učitelia. S jazykovou úpravou pomáhali Mgr. Pančurová a Mgr. Balážová, grafickú úpravu mal na starosti Mgr. Bajaj a na výtvarnej podobe časopisu sa podieľali Mgr. Lakata a Mgr. Pačuta. Časopis vychádzal v čierno-bielej verzii s periodicitou dvakrát ročne a priestor v ňom dostali popri aktuálnych školských témach aj cudzie jazyky – vo forme rubrík *Do you speak english?* a *Sprechen Sie deutsch?*

Po niekoľkých rokoch došlo k prirodzenej „generačnej výmene“. Úlohou šéfredaktorky bola poverená PaedDr. Kocanová, ktorá viedla školský časopis takmer trinásť rokov. V redakčnej činnosti jej pomáhali ďalší nadšení a talentovaní žiaci. Mená Z. Libáková, J Galbavá, N. Kostilníková a ich nástupcovia J. Nestorová, T. Mochnáč, M. Mulík sú synonymom zlatej éry nášho časopisu. Z ďalších redaktorov musíme spomenúť aj S. Kirešovú, M. Liptákovú, S. Šimovičovú a mnohých ďalších prispievateľov. Z ich tvorivých nápadov, zaujímavých tém i spôsobu redaktorskej práce vychádzali aj nasledujúce redakčné rady. Vtedy vychádzal časopis pravidelne štyrikrát počas školského roka (Vianoce, Valentín, Veľká noc a prázdninové číslo na koniec školského roka) a novinkou už boli aj farebné titulné strany.

Po nástupe PaedDr. Kocanovej do funkcie riaditeľky školy sa úlohy šéfredaktorky Komenského kamaráta ujala PhDr. Hriseňková. V škole začal pracovať mediálny krúžok, ktorý má na starosti nielen vydávanie časopisu, ale aj pravidelné rozhlasové vysielanie. Na začiatku v ňom pracovali S.Sekelová, J. Tarča, J. Lukačik, S. Zavacký, K. Cvikliková, N. Kollár, K. Lazorčíková, A. Hirňaková, I. Gajdošová a ďalší. Dnes sú pilierom školského časopisu i rozhlasu siedmaci, ktorí - ako ich predchodcovia - k svojej práci pristupujú kreatívne, zodpovedne a s radosťou. Učia sa využívať IKT, zhromažďovať, triediť a spracovávať informácie*. /aktuálne foto a mená členov redakčnej rady nájdete na poslednej strane KK/.*

Časopis v súčasnosti vychádza dvakrát ročne vo farebnej grafike. Už nezápasí s materiálno-technickými nedostatkami, ako to bolo v prvej dekáde jeho existencie. Predsa len, doba sa zmenila a k dispozícii sú moderné počítače, notebooky, farebná tlačiareň a diktafón. Svojimi rubrikami informuje o aktualitách, podujatiach a aktivitách školy, úspechoch žiakov, ponúka priestor pre oddych a zábavu formou krížoviek, tajničiek, vedomostných kvízov či omaľovaniek. V neposlednom rade stránky časopisu odhaľujú mladé talenty, ktoré doň prispievajú svojou drobnou tvorbou.

Snahou všetkých, ktorí sa na tvorbe Komenského kamaráta podieľali, podieľajú a v budúcnosti budú podieľať je to, aby bol neodmysliteľným symbolom školy, aby ho s radosťou a záujmom čítali nielen žiaci, ale aj široká rodičovská verejnosť.

25 rokov školského časopisu sv. Jána Krstiteľa Spišské Vlachy